แข่งเสนอดอกเบี้ยบ้าน0%จนแบงก์ใหญ่สะท้าน
โอกาสทองคนซื้อบ้าน แข่งลดดอกเบี้ย 0% จนแบงก์ใหญ่สะท้าน กสิกรไทยก้มหน้ารับ 2 เดือนแรกต่ำเป้า
18 มี.ค. 2556

โอกาสทองคนซื้อบ้าน แข่งลดดอกเบี้ย 0% จนแบงก์ใหญ่สะท้าน กสิกรไทยก้มหน้ารับ 2 เดือนแรกต่ำเป้า
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า สินเชื่อบ้านของธนาคารในช่วง 2 เดือนแรกของปีนี้เติบโตต่ำกว่าเป้าหมาย 10-20% โดยสามารถปล่อยสินเชื่อใหม่ได้แค่ 6,000 ล้านบาท ต่ำกว่าเป้าหมายที่ตั้งไว้ว่า ในไตรมาสแรกจะต้องขยายสินเชื่อใหม่ให้ได้ 1.2-1.3 หมื่นล้านบาท และทั้งปีต้องทำให้ได้ 5 หมื่นล้านบาท
นายชาติชาย กล่าวว่า สาเหตุที่สินเชื่อบ้านไม่เติบโตตามเป้าหมาย เป็นเพราะธนาคารไม่ได้ออกมาแข่งขันเรื่องดอกเบี้ยมากนัก ยังเป็นช่วงที่จับทิศทางตลาด ขณะที่ธนาคารขนาดกลางและขนาดเล็กเริ่มหันมาแข่งขันเรื่องดอกเบี้ย 0% ระยะเวลานานกว่า 6 เดือน เพื่อเพิ่มส่วนแบ่งทางการตลาด จึงมีผลต่อการขยายสินเชื่อบ้าง
“สินเชื่อบ้านเป็นสินเชื่อที่ขาดทุนใน 23 ปีแรก ไม่มีกำไร ถ้าเราจะใช้ดอกเบี้ย 0% ก็จะเป็นระยะเวลาสั้นๆ กับผู้ประกอบการที่ทำการตลาดด้วยกัน” นายชาติชาย กล่าว
นายชาติชาย กล่าวว่า เมื่อการแข่งขันของธนาคารพาณิชย์มีสูงมาก ปีนี้จึงเป็นโอกาสของลูกค้าที่ต้องการกู้ซื้อบ้าน จะได้อัตราดอกเบี้ยที่ดี โดยปีนี้คาดว่าสินเชื่อที่อยู่อาศัยทั้งระบบจะเติบโตได้ 9% เกินกว่าเป้าหมายที่ตลาดคาดว่าจะเติบโต 8% จากสินเชื่อคงค้างทั้งระบบ 2.1 แสนล้านบาท
ด้านนายเวทย์ นุชเจริญ รองกรรมการผู้จัดการใหญ่ ธนาคารกรุงไทย ยอมรับว่าขณะนี้การแข่งขันสินเชื่อบ้านสูงมาก กำไรที่ได้จึงต่ำ ฉะนั้นหากธนาคารพาณิชย์ใดมีปริมาณสินเชื่อมากก็จะได้เปรียบเรื่องถัวเฉลี่ยกำไร ทำให้ธนาคารต้องเร่งขยายสินเชื่อบ้านมากขึ้น
อย่างไรก็ดี ในช่วง 2 เดือนแรกของปีนี้ธนาคารสามารถขยายสินเชื่อบ้านได้ดีกว่าช่วงเดียวกันของปีที่ผ่านมา เพราะมีการปรับกระบวนการปล่อยสินเชื่อใหม่ ทำให้เกิดความคล่องตัวในการอนุมัติ โดยเฉพาะขั้นตอนการประเมินราคา
นายเวทย์ กล่าวว่า กลยุทธ์การขยายสินเชื่อบ้านในปีนี้จะเน้นไปที่การเพิ่มรายได้ค่าธรรมเนียมจากการขายผลิตภัณฑ์เพิ่ม โดยจะตั้งเป้าหมายเพิ่มเป็นรายผลิตภัณฑ์ ปัจจุบันธนาคารมีลูกค้าสินเชื่อบ้าน 2 แสนราย มีสินเชื่อคงค้าง 2 แสนล้านบาท